**Informatīvais ziņojums**

**"Par atļauju Tieslietu ministrijai (Datu valsts inspekcijai) uzņemties papildu saistības un īstenot projektu, piesaistot finansējumu no ārvalstu finanšu instrumenta"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrijas (turpmāk – TM) padotības iestāde Datu valsts inspekcija ir iesaistījusies Eiropas Komisijas (turpmāk – EK) pamatprogrammas pētniecībai un inovācijai "Apvārsnis 2020" ("*Horizon 2020*") (turpmāk – Programma) 2016.–2017. gada darba programmas[[1]](#footnote-1) projektu konkursā Nr. H2020-DS-2016-2017 (*Digital Security Focus Area*),tēma DS-08-2017. Projekta nosaukums: "GDPR (Vispārīgās datu aizsardzības regulas) nodrošināšana ar mākoņplatformas pakalpojuma izveidošanu mikrouzņēmumiem" (*GDPR Compliance Cloud Platform for Micro Enterprises*" (akronīms –*SMOOTH*) (turpmāk – Projekts). Projekta iesniedzējs (vadošais partneris) ir Katalonijas tehnoloģiju centrs "FUNDACIO EURECAT" (Spānija). Datu valsts inspekcija ir Projekta partneris. Informatīvā ziņojuma sagatavošanas brīdī ir zināms, ka Projekts ir apstiprināts.

Finanšu instrumentos ir noteikts maksimālais finansējuma apjoms, ko iespējams saņemt kā avansa maksājumu no finanšu instrumenta. Līdz ar to Projekta ieviesējiem, t.sk. Projekta partneriem jāspēj finansēt Projekta izdevumus ne tikai noteiktajā, uz Projekta ieviesējiem, t.sk. Projekta partneriem, attiecināmajā līdzfinansējuma apmērā, bet arī priekšfinansēt finanšu instrumenta finansējuma daļu, kas tiks saņemta kā noslēguma maksājums pēc Projekta noslēguma atskaites apstiprināšanas, kā arī nodrošināt finansējumu neattiecināmo izmaksu (Pievienotās vērtības nodoklis) segšanai. Nosacījums nodrošināt līdzfinansējumu un priekšfinansējumu neattiecas uz Projektā piesaistītajiem asociētajiem partneriem.

Saskaņā Programmas nosacījumiem piešķirtais EK granta finansējums ir 100 % no kopējām Projekta attiecināmajām izmaksām, bet Projektu īstenošanai nepieciešams nodrošināt priekšfinansējumu. Pēc Projekta noslēguma atskaites apstiprināšanas, TM, saņemot noslēguma maksājumu no EK, ieskaitīs atpakaļ valsts budžetā finanšu līdzekļus priekšfinansējuma ietvaros saņemtajā apjomā.

Ņemot vērā, ka Projektu ieviešana un to īstenošanas rezultāti veicina tieslietu sistēmas attīstību, kā arī piesaista papildu finanšu līdzekļus valsts budžetam no ES budžeta, TM ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut TM padotības iestādei – Datu valsts inspekcijai – uzņemties valsts budžeta ilgtermiņa saistības un īstenot Projektu, kas tiek finansēts no ārvalstu finanšu instrumenta. TM nodrošinās, ka Projekta, kuram finansējums tiks piesaistīts no ārvalstu finanšu instrumenta, saturs nedublēsies ar projektiem, kas tiks īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par EK pamatprogrammu pētniecībai un inovācijai "Apvārsnis 2020"**

Programma ir lielākā ES pētniecības un inovāciju programma ar pieejamo finansējumu aptuveni 80 miljardu EUR apjomā, kas atvēlēta laika posmam no 2014. līdz 2020. gadam. Papildus piesaistot arī privātas investīcijas, šī Programma nodrošina atklājumus, inovācijas un pasaules nozīmes tehnoloģiskos izrāvienus, pārnesot idejas no pētnieciskām laboratorijām uz ražošanas uzņēmumiem. Programma izveidota ar Eiropas Parlamenta un Padomes 2013. gada 11. decembra Regulu (ES) Nr. 1291/2013, ar ko izveido Pētniecības un inovācijas pamatprogrammu "Apvārsnis 2020" (2014.–2020. gads) un atceļ Lēmumu Nr. 1982/2006/EK[[2]](#footnote-2).

Programmas **vispārīgais mērķis** ir veicināt uz zināšanām un inovāciju balstītas sabiedrības un ekonomikas veidošanu ES, piesaistot papildu finansējumu pētniecībai, attīstībai un inovācijai un sekmējot pētniecības un attīstības mērķu sasniegšanu, tostarp attiecībā uz mērķi līdz 2020. gadam finansējumu pētniecībai un attīstībai visā ES palielināt līdz 3 % no iekšzemes kopprodukta (IKP.) Tādējādi Programma atbalsta stratēģijas "Eiropa 2020" un citu Savienības politikas virzienu īstenošanu, kā arī Eiropas Pētniecības telpas (EPT) izveidi un darbību.

Programmas ietvaros tiek atbalstītas **šādas prioritātes**:

1. zinātnes izcilība;

2. vadošā loma rūpniecībā;

3. sabiedrības problēmu risināšana.

Programmā var iesaistīties:

1. valstis, kas pievienojas ES, kandidātvalstis un iespējamās kandidātvalstis saskaņā ar vispārīgiem principiem un vispārīgiem noteikumiem un nosacījumiem, ko piemēro šādu valstu dalībai ES programmās un kas paredzēti attiecīgajos pamatnolīgumos un Asociācijas padomju lēmumos vai tamlīdzīgos nolīgumos;

2. tās Eiropas Brīvās tirdzniecības asociācijas (EBTA) locekles vai valstis vai teritorijas, kuras uzskaitītas Eiropas Parlamenta un Padomes Regulas (ES) Nr. 1303/2013 (19) pielikumā, un kuras atbilst šādiem kritērijiem:

2.1. attīstītas spējas zinātnē, tehnoloģijās un inovācijā;

2.2. veiksmīga pieredze dalībā ES pētniecības un inovācijas programmās;

2.3. ir nodrošināta taisnīga un vienlīdzīga rīcība saistībā ar intelektuālā īpašuma tiesībām;

3. Septītās pamatprogrammas asociētās valstis vai teritorijas.

**3. Informācija par projektu** "**GDPR (Vispārīgās datu aizsardzības regulas) nodrošināšana ar mākoņplatformas pakalpojuma izveidošanu mikrouzņēmumiem" (*GDPR Compliance Cloud Platform for Micro Enterprises)***

Projekts (akronīms –*SMOOTH)* iesniegts EK Programmas projektu konkursā Nr. H2020-DS-2016-2017 (*Digital Security Focus Area*), DS-08-2017. Projekta iesniedzējs (vadošais partneris) ir Katalonijas tehnoloģiju centrs "Fundacio Eurecat", kas uzaicināja Datu valsts inspekciju piedalīties Projektā partnera statusā.

Projektā kā partneri piedalās arī:

1. Agencia Española de Protección de Datos, Spānija, [www.agpd.es](http://www.agpd.es);
2. Katholieke Universiteit Leuven, Beļģija, [www.kuleuven.be](http://www.kuleuven.be);
3. Naver France, Francija, [www.naverlabs.com](http://www.naverlabs.com);
4. Nec Europe LTD, Lielbritānija, uk.nec.com;
5. Universidad Carlos III de Madrid, Spānija, [www.uc3m.es](http://www.uc3m.es);
6. Fundacion Imdea Networks, Spānija, [www.imdea.org](http://www.imdea.org);
7. Asociacion Espanola de Normalizacion, Spānija, <http://www.en.aenor.es/aenor/inicio/home/home.asp>;
8. Fundingbox Accelerator SP ZOO, Polija, [www.fundingbox.com](http://www.fundingbox.com);
9. European Small Business Alliance of Small and Medium Independent Enterprises, Beļģija, <http://www.esba-europe.org/>;

10. Lstech LTD, Lielbritānija, <http://www.lstech.io/>.

Projekts tika iesniegts EK 2017. gada 24. augustā un plānots, ka tas tiks īstenots 30 mēnešu laikā pēc Granta līguma parakstīšanas brīža, proti no 2018. gada 2. ceturkšņa līdz 2020. gada novembrim. Šobrīd Projekts ir stadijā, kad nepieciešams parakstīt Granta līgumu.

2016. gada 15. aprīlī Eiropas Parlaments apstiprināja Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula (turpmāk – VDAR)), kuras piemērošana tiks uzsākta no 2018. gada 25. maija, pieņemšanu un kas būs tieši piemērojama visās ES dalībvalstīs.

VDAR mērķis ir aizsargāt fizisko personu pamattiesības un brīvības, jo īpaši to tiesības uz personas datu aizsardzību (VDAR 1. panta 2. punktu).

Lai sasniegtu VDAR mērķi, nepieciešams sniegt ES pilsoņiem lielākas kontroles tiesības pār saviem personas datiem, jāpārveido veids, kādā organizācijas visā Eiropā pievēršas personas datu apstrādes jautājumiem un jāsaskaņo datu aizsardzības prasības Eiropā, izmantojot vienotas prasības.

VDAR ievieš vairākus pasākumus, lai sasniegtu VDAR mērķus, proti: jauni piekrišanas nosacījumi, datu subjektu piekļuves tiesības saviem datiem, kā arī tiesības uz datu pārnesamību no viena pārziņa uz citu; būtiski sodu palielinājumi par VDAR prasību pārkāpšanu, datu aizsardzības speciālista obligāta iecelšana noteiktos apstākļos.

Tā kā datu subjektu tiesības VDAR tiek izvērstas, arī pārziņu pienākumi līdz ar to pieaug.

Saskaņā ar Projekta Granta līguma projektā pieejamo informāciju, 2015. gadā pēc oficiāli pieejamās informācijas tika konstatēts, ka gandrīz 93 % no uzņēmumiem Eiropā, kas darbojas jomās, kas nav saistītas ar finanšu darījumiem tiek nodarbināti mazāk kā 10 darbinieki. Šāda veida mikrouzņēmumi nodrošina 30 % no kopējā nodarbināto skaita un 21 % no ekonomiskā labuma visās ES dalībvalstīs kopumā.

Attiecībā uz VDAR piemērošanu tieši mikrouzņēmumiem trūkst zināšanu un resursu, lai ieguldītu savus līdzekļus VDAR piemērošanā. Līdz ar to, ir nepieciešami steidzami risinājumi, kas palīdzētu mikrouzņēmumiem piemērot VDAR, tādējādi aizsargājot ES pilsoņu intereses attiecībā uz personas datu drošību un izvairoties no negatīvām sociālekonomiskām sekām, kas varētu iestāties mikrouzņēmumiem personas datu aizsardzības prasību pārkāpumu gadījumos.

Ņemot vērā minēto, Projekts paredz sniegt atbalstu mikrouzņēmumiem VDAR atbilstības praktiskai nodrošināšanai, ko paredzēts īstenot, Projekta laikā izstrādājot un īstenojot ērti lietojamu mākoņa platformas pakalpojumu, kas nodrošinātu mikrouzņēmēju informētību par VDAR, un būtu kā universāls palīgs mikrouzņēmumiem VDAR piemērošanā.

Projektam ir trīs **galvenie mērķi**:

1. Aizsargāt un dot ES pilsoņiem iespēju uzlabot kontroli pār saviem personas datiem;
2. Piedāvāt risinājumus, kādā organizācijas visā Eiropā ievieš VDAR. Projekts paredz izstrādāt un ieviest mākoņplatformas pakalpojumu, kas palīdzēs mikrouzņēmumiem nodrošināt atbilstību VDAR prasībām.
3. Harmonizēt personas datu aizsardzību visās ES dalībvalstīs, izmantojot vienotas prasības.

Projekta ietvaros tiks uzlabota VDAR harmonizācija visās ES dalībvalstīs.

Kā tika secināts datu aizsardzības uzraudzības iestāžu, juridisko ekspertu un mazo uzņēmumu pārstāvju veiktajā analīzē, mikrouzņēmumu pārstāvjiem trūkst zināšanu par viņu pienākumiem attiecībā uz privāto dzīvi un datu aizsardzību. Tā kā šī jautājuma risināšana ir priekšnoteikums jebkuram VDAR atbilstības risinājumam, Projektā kopumā ir paredzētas šādas aktivitātes:

1. izstrādāt VDAR tiešsaistes interaktīvās rokasgrāmatas mikrouzņēmumiem;
2. īstenot izplatīšanas un saziņas plānu, lai Projekta beigās uzrunātu vismaz 1 miljonu Eiropas mikrouzņēmumu;
3. izstrādāt modernu tehnoloģiju, kas automātiski spētu vērtētu atbilstību galvenajiem VDAR elementiem, kas attiecas uz mikrouzņēmumu specifiku, tai skaitā:
   1. tehnoloģiju, kas automātiski analizētu galvenos teksta dokumentus, kas saistīti ar privātuma aizsardzību;
   2. tehnoloģiju, kas automātiski veic dokumentu, kas saistīti ar datu aizsardzību, analīzi;
   3. tehnoloģiju, kas automātiski analizē personas datu vākšanu un izmantošanu no vietnēm un mobilajām lietojumprogrammām.
4. izstrādāt atbilstības pārskatu;
5. izstrādāt izmēģināšanas un darbības novērtējumu;
6. lietot izstrādātās tehnoloģijas;
7. veikt tirgus novērtējuma eksperimentu.

Projekts ir sadalīts vairākos darba uzdevumu blokos, proti:

1. Vadība.

Šī darba bloka mērķis ir nodrošināt efektīvu partnerības, finanšu un darbības plānošanas un atskaišu vadību, kā arī veiksmīgu Projekta mērķu sasniegšanu ar kvalitatīviem rezultātiem saskaņotā laika grafikā un budžetā.

1. Prasības, pieteikšanās anketas un interaktīvā rokasgrāmata.

Šī darba bloka mērķis ir sniegt detalizētu VDAR analīzi, akcentu liekot uz mikrouzņēmumu specifiku un to prasībām (juridiskā, funkcionālā, tehniskā, galalietotāju pusē), izstrādājot anketu, lai apkopotu atbilstošo informāciju no mikrouzņēmumiem un izveidojot interaktīvu VDAR rokasgrāmatu par datu aizsardzības jautājumiem tieši mikrouzņēmumiem.

1. Informatīvo dokumentu par datu aizsardzību un privātumu izpēte.

Šajā darba uzdevumu blokā tiks ieviesti algoritmi, lai novērtētu pārziņa izmantotus dokumentus, tostarp: lietošanas noteikumus, piekrišanas iegūšanas formu, privātuma un sīkfailu politiku.

1. Datu krātuvju izpēte.

Šajā darba uzdevumu blokā tiks izstrādāts modulis, lai analizētu personas datus, kurus glabā mikrouzņēmumi, lai nodrošinātu atbilstību VDAR prasībām. Izstrādātais modulis darbosies ar visbiežāk izmantotajiem datu krātuvju veidiem (piem., Excel failiem, MySQL datubāzēm utt.) un tiks izmantots jauns mašīntulkošanas mācību algoritms, lai identificētu personas datus.

1. Tīmekļa vietņu un mobilo ierīču lietojumprogrammu izpēte.

Šajā darba uzdevumu blokā tiks izstrādāti revīzijas rīki, lai analizētu mikrouzņēmumu tīmekļa vietnes un mobilās lietotnes, kā arī lai pārbaudītu, vai tiek izmantoti personas dati, īpašu uzmanību vēršot uz trešajām personām un iespējamai informācijas noplūdei. Trešo personu klātbūtne personas datu apstrādē palielina risku, jo tādējādi klienti/apmeklētāji zaudē kontroli pār to, kas izmanto viņu personas datus un kādam nolūkam.

1. SMOOTH mākoņa platforma.

Projekta galvenais mērķis ir nodrošināt integrētu platformu, lai palīdzētu mikrouzņēmumiem piemērot VDAR, proti platformu, kas ļaus uzdot jautājumus. Tas nozīmē, pārbaudīt, vai dokumenti un procedūras ir atbilstošas VDAR, un, ja tas tā nav, tad nodrošināt palīdzību, lai atbilstu VDAR prasībām. Tiks izstrādāta un attīstīta SMOOTH mākoņa platforma, kas tiks integrēta darba uzdevumu blokos Nr. 3., 4. un 5.

1. Demonstrācija, izmēģināšana un izmēģināšana tirgū.

Šajā darba uzdevumu blokā tiks vērtēta SMOOTH platformas veiktspēja, izmantojamība un uzticamība.

1. Ekspluatācija, izplatīšana, komunikācija.

Šajā darba uzdevumu blokā tiks aplūkoti Projekta uzdevumi, kas ietekmēs SMOOTH panākumus – izplatīšanas un saziņas plāns un ekspluatācijas plāns.

Abi plāni ir ļoti svarīgi, jo tie, pirmkārt, radīs mikrouzņēmumiem izpratni par VDAR nozīmi; otrkārt, tiks ieviests SMOOTH kā piemērots risinājums mikrouzņēmumiem; treškārt, tiks īstenots ekspluatācijas plāns, kas padara SMOOTH pieejamu risinājumu mikrouzņēmumiem visā Eiropā.

1. Ētiskie, juridiskie, sociālie un datu pārvaldības aspekti.

Uzraudzība, izmantojot visa Projekta darbības laika darba plānu un rezultātus, kas varētu būt noderīgi, lai veicinātu pārredzamību un sociālo taisnīgumu.

1. Ētikas prasības.

Mērķis ir nodrošināt atbilstību ētikas prasībām.

Datu valsts inspekcija sadarbībā ar *Katholieke Universiteit Leuven* ekspertiem, veiks VDAR juridisko analīzi, izstrādās VDAR tiešsaistes interaktīvās rokasgrāmatas mikrouzņēmumiem un piedalīsies vairākos Projekta darba uzdevumu blokos (1., 2., 6., 7., 8., 9.), lai nodrošinātu VDAR prasību ievērošanas atbilstību.

Projekta rezultātā Latvijas sabiedrība (mikrouzņēmumi) tiks informēta par VDAR prasību ievērošanu, akcentējot mikrouzņēmumu specifiku. Tiks uzlabots datu aizsardzības līmenis Latvijā, jo būs iespēja lietot Mākoņplatformas pakalpojumu, kas datu aizsardzības jomā būs novitāte, un kas būs ātrs, ērts palīgs mikrouzņēmumiem izprast un īstenot VDAR prasības, tādējādi izvairoties no iespējamiem datu aizsardzības pārkāpumiem, kas varētu rasties, ja netiktu veicināta mērķauditorijas informēšana par likumīgu un godprātīgu personas datu apstrādi tam paredzētajam mērķim un nepieciešamajā apjomā..

Kopējie Projekta ietvaros sasniedzamie rezultāti:

1. VDAR tiešsaistes rokasgrāmatas izstrāde;
2. Mākoņplatformas pakalpojuma izveide;
3. SMOOTH aplikācijas izstrāde;
4. SMOOTH vadlīniju izstrāde dažādās valodās;
5. Projekta rezultātu apkopojums, ar mērķi izpētīt tirgu, biznesa modeļus u.c.

|  |  |
| --- | --- |
|  | **Kopējais nepieciešamais finansējums, EUR** |
| **EK līdzfinansējums** | **61 875** |
| **Nacionālais līdzfinansējums (nacionālais finansējums)** | **0** |
| **Priekšfinansējums (nacionālais finansējums)** | **6 187** |
| **Finansējums neattiecināmo izmaksu segšanai (nacionālais finansējums)** | **2 599** |
| **KOPĀ** | **70 661** |

|  |  |  |  |  |  |
| --- | --- | --- | --- | --- | --- |
|  | **2018** | **2019** | **2020** | **2021** | **KOPĀ** |
| **Avansa (starpposma)/noslēguma maksājums** | 37 125 | 0 | 18 563 | 6 187 | **61 875** |
| **Attiecināmie izdevumi (EK līdzfinansējums)** | 9 900 | 33 125 | 12 663 | 0 | **55 688** |
| **Attiecināmie izdevumi (Nacionālais līdzfinansējums)** | 0 | 0 | 0 | 0 | **0** |
| **Attiecināmie izdevumi – priekšfinansējums (Nacionālais finansējums)** | 0 | 5 900 | 287 | 0 | **6 187** |
| **Neattiecināmie izdevumi (Nacionālais finansējums)** | 0 | 1 759 | 840 | 0 | **2 599** |

Projekta plānotās (indikatīvās) attiecināmās izmaksas ir 61 875 EUR – EK plānotais līdzfinansējums ir 100 % apmērā jeb 61 875EUR. Papildus tam, Projektā ir plānotas neattiecināmās izmaksas – pievienotās vērtības nodoklis (PVN) 2 599 EUR apmērā. Kopējais plānotais Projekta budžets ir 70 661 EUR.

Datu valsts inspekcijai Projekta priekšfinansējuma nodrošināšanai ir nepieciešams valsts budžeta finansējums 6 187 EUR apmērā, kā arī finansējums neattiecināmo[[3]](#footnote-3) izmaksu (PVN) segšanai 2599 EUR apmērā. Saskaņā ar Projekta nosacījumiem avansa maksājums tiks saņemts vairākās daļās: 60 % no EK līdzfinansējuma jeb 37 125 EUR (plānots saņemt 2018. gada pirmajā pusē), 20 % no EK līdzfinansējuma 12 375 EUR (plānots saņemt 2020. gada pirmajā pusē atbilstoši faktiskajiem izdevumiem), starpposma maksājums – 10% no EK līdzfinansējuma jeb 6 188 EUR (plānots saņemt 2020. gadā atbilstoši faktiskajiem izdevumiem), bet noslēguma maksājums 6 187 EUR (plānots saņemt 2021. gada sākumā pēc Projekta noslēguma atskaites iesniegšanas).

Pēc Projekta noslēgšanās un noslēguma ziņojuma apstiprināšanas Datu valsts inspekcija 2021. gadā saņems noslēguma maksājumu no EK 6187 EUR apmērā, kas tiks atmaksāts valsts budžetā. Kopā Projekta īstenošanai no valsts budžeta ir nepieciešami 8 786 EUR (6 187 EUR priekšfinansējumam un 2 599 EUR neattiecināmo izmaksu segšanai).

**4. Turpmākā rīcība**

Tā kā dalība ārvalstu finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, Projekta veiksmīgai īstenošanai nepieciešams:

1. Atļaut TM (Datu valsts inspekcijai) uzņemties papildu valsts budžeta ilgtermiņa saistības par Projekta īstenošanu Programmas ietvaros.
2. Paredzēt, ka atbilstoši noslēgtā Projekta līguma nosacījumiem nepieciešamais finansējums priekšfinansējuma un neattiecināmo izmaksu segšanai pēc Projekta līguma noslēgšanas tiks nodrošināts, pārdalot līdzekļus no 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Tieslietu ministrs Dzintars Rasnačs

Zvirgzda-Supe 67036848

Arta.Zvirgzda-Supe@tm.gov.lv

1. <http://ec.europa.eu/research/participants/data/ref/h2020/wp/2016_2017/main/h2020-wp1617-security_en.pdf> [↑](#footnote-ref-1)
2. <https://eur-lex.europa.eu/legal-content/LV/TXT/?uri=CELEX%3A32013R1291> [↑](#footnote-ref-2)
3. PVN neattiecināmība ir noteikta h2020 projektu vadlīniju sadaļā "1. Ineligible costs", 121.–122. lp., <http://ec.europa.eu/research/participants/data/ref/h2020/grants_manual/amga/h2020-amga_en.pdf> [↑](#footnote-ref-3)